
Parlamentul  României

Camera  Deputaţilor
Comisia pentru sănătate şi familie   
Bucureşti,  7 noiembrie 2018                     
Nr. 4c-10/381
R A P O R T  

asupra  proiectului de Lege pentru modificarea art.11 lit.a) pct.(vii) din Legea nr.229/2016 privind organizarea şi exercitarea profesiei de fizioterapeut, precum şi pentru înfiinţarea, organizarea şi funcţionarea Colegiului Fizioterapeuţilor din România
(PLx.568/2018)
În conformitate cu prevederile  art.95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere în fond,  cu proiectul de Lege pentru modificarea art.11 lit.a) pct.(vii) din Legea nr.229/2016 privind organizarea şi exercitarea profesiei de fizioterapeut, precum şi pentru înfiinţarea, organizarea şi funcţionarea Colegiului Fizioterapeuţilor din România, trimis cu adresa nr.PLx.568 din 22 octombrie 2018.
Senatul, în calitate de primă Cameră sesizată,  a adoptat proiectul de lege în şedinţa din 16 octombrie 2018.
Potrivit prevederilor articolului 75 alineatele (1) şi (3) din Constituţia României, republicată,  Camera Deputaţilor este Cameră decizională.

La întocmirea prezentului raport,  Comisia a avut în vedere:
· avizul favorabil al Consiliului Legislativ (nr.540 din 6.06.2018), cu observaţii şi propuneri;
· avizul favorabil al Consiliului Economic şi Social (nr.2663 din 22.05.2018);
· avizul favorabil al Comisiei pentru învăţământ, ştiinţă, tineret şi sport (nr.4c-11/313 din 30.10.2018);
· punctul de vedere negativ al Ministerului Sănătăţii (nr.SP5358 din 23.10.2018).
Proiectul de lege are ca obiect de reglementare modificarea art.11 lit.a) pct.(vii) din Legea nr.229/2016 privind organizarea şi exercitarea profesiei de fizioterapeut, precum şi pentru înfiinţarea, organizarea şi funcţionarea Colegiului Fizioterapeuţilor din România, în sensul eliminării obligativităţii privind vechimea în muncă de cel puţin 19 ani în domeniul recuperării medicale pentru obţinerea titlului oficial de calificare în fizioterapie de către persoanele angajate ca profesori de cultură fizică medicală în sistemul sanitar şi balnear sau de asistenţă socială.
Membrii Comisiei au examinat proiectul de lege în şedinţa din 6 noiembrie 2018. La lucrările comisiei au fost prezenţi  16 deputaţi din totalul de 18 membri.
   La dezbaterile lucrărilor comisiei a participat, în conformitate cu prevederile art. 55 din Regulamentul Camerei  Deputaţilor, dna.Elena Căciulan, preşedintele Colegiului Fizioterapeuţilor din România.
În raport cu obiectul şi conţinutul său, proiectul de lege face parte din categoria legilor ordinare. 

Raportul comisiei a fost adoptat cu majoritate de voturi.

În urma finalizării dezbaterilor, membrii Comisiei pentru sănătate şi familie au  hotărât, cu majoritate de voturi (4 voturi împotrivă şi 2 abţineri), respingerea proiectului de lege, întrucât acesta creează confuzii de interpretare cauzate în special de existenţa unor programe din domenii diferite de studii universitare de licenţă. Prezenta tematică poate face obiectul unei iniţiative privind exercitarea profesiilor în sistemul de sănătate şi pentru modificarea şi completarea Legii nr.200/2004 privind recunoaşterea diplomelor şi calificărilor profesionale pentru profesiile reglementate din România, inclusiv în ce priveşte profesia de fizioterapeut.

            PREŞEDINTE,                                       SECRETAR,

     Conf.univ.dr.Florin BUICU                      Dr.VASS Levente
Întocmit:Consilier parlamentar Livia Spînu

